איירין קארה

איירין קארה אסקאלרה (Irene Cara Escalera‏; 18 במרץ 1959 – 25 בנובמבר 2022) הייתה זמרת ושחקנית אמריקאית, זוכת פרס אוסקר לשנת 1984 בקטגוריית השיר המקורי הטוב ביותר על השיר "Flashdance... What a Feeling". ידועה גם כמבצעת השירים "Out Here on My Own" ו- "Fame", מתוך הסרט "תהילה (Fame)" שבו השתתפה. קארה נולדה בברונקס לאב פוארטו ריקני ולאם אמריקאית ממוצא קובני, ולה שתי אחיות ושני אחים. בגיל שלוש נמנתה קארה עם חמישיית הגמר בתחרות מיס אמריקה הקטנה. החלה לנגן על פסנתר לפי שמיעה בגיל צעיר ולאחר מכן החלה ללמוד מוזיקה, משחק וריקוד. קארה הופיעה בתוכניות טלוויזיה עוד כילדה, תחילה בתוכניות בספרדית, ולאחר מכן גם בתוכניות באנגלית, לרבות The Electric Company ב-PBS. הקליטה שני אלבומים כבר בתקופת ילדותה והשתתפה במופע מחווה לדיוק אלינגטון לצד סטיבי וונדר, סמי דייוויס ג'וניור ורוברטה פלאק. כמו כן השתתפה במחזות זמר בברודוויי ובאוף ברודוויי, ובתוכנית הטלוויזיה Love of Life (בשנות ה-70). בשנת 1975 השתתפה בסרט הקולנוע Aaron Loves Angela, ובשנת 1976 בסרט Sparkle, בשניהם בתפקידים ראשיים. ב-1979 השתתפה בסדרת הטלוויזיה "שורשים: הדורות הבאים" וב-1980 בסדרה "טרגדיה בגיאנה: סיפורו של ג'ים ג'ונס". בשנת 1980 זינקה הקריירה של קארה בעקבות השתתפותה בסרט "תהילה". קארה לוהקה תחילה כרקדנית, אך לאחר שהמפיקים שמעו את שירתה התסריט שוכתב כך שדמותה בסרט, קוקו הרננדז, הפכה לדמות ראשית. בדמותה של קוקו הרננדז ביצעה את שיר הנושא של הסרט "Fame", ואת הסינגל השני של הסרט "Out Here on My Own". שני השירים הללו הציבו את פסקול הסרט בראש המצעדים במעמד של מולטי-פלטינה. שני השירים היו מועמדים לאוסקר בקטגוריית השיר המקורי הטוב ביותר לשנת 1980. הייתה זו הפעם הראשונה ששני שירים מאותו סרט של אותו מבצע מועמדים לפרס באותה הקטגוריה. השיר "Fame" זכה בפרס. בשנת 1980 הייתה קארה מועמדת לפרס גראמי בשתי קטגוריות – זמרת חדשה וזמרת פופ, ולפרס גלובוס הזהב בקטגוריית השחקנית הטובה במחזמר. המגזין בילבורד העניק לה את התואר הסולנית החדשה הטובה ביותר, והמגזין קשבוקס העניק לה את התארים – הזמרת המבטיחה ביותר והזמרת הטובה ביותר. קארה התבקשה על ידי מפיקי סדרת הטלוויזיה "תהילה" להמשיך ולשחק את דמותה של קוקו הרננדז. קארה סירבה, על מנת שתוכל להתמקד בקריירה המוזיקלית שלה, ואת התפקיד קיבלה אריקה גימפל. ב-1980 השתתפה קארה בסיבוב ההופעות של המחזמר The Wiz, בתפקיד דורותי. בשנת 1981 לוהקה לקומדיית מצבים בכיכובה ב-NBC, אולם חרף הצלחת הפיילוט החליטה הרשת שלא לשדר את הסדרה. בשנת 1982 זכתה בפרס השחקנית הטובה של הארגון הלאומי לקידום אנשים צבעונים על תפקידה בסרט הטלוויזיה Sister, Sister. בשנת 1983 הייתה מועמדת לאותו הפרס בגין תפקידה בסרט הטלוויזיה For Us the Living: The Medgar Evers Story ("סיפורו של מדגר אוורס"). בסרט היא גילמה את מירלי אוורס אשתו של מדגר. בשנת 1983 גילמה את עצמה בסרט הקולנוע D.C. Cab לצד אדם בולדווין ומיסטר טי. בשנת 1983 הגיעה הקריירה של קארה לשיאה כאשר ביצעה את שיר הנושא לסרט פלאשדנס, שאת מילותיו כתבה עם קית' פורסי ללחן של ג'ורג'ו מורודר. השיר הגיע לראש המצעדים, זכה בפרס האוסקר לשיר הטוב ב-1983 ובפרס גלובוס הזהב לשיר מקורי ב-1984, וזיכה את קארה בפרס גראמי לביצוע הפופ הנשי הטוב ביותר ב-1984 ובשני פרסי המוזיקה האמריקאית בקטגוריות זמרת האר אנד בי הטובה ביותר וסינגל הפופ הטוב ביותר. קארה הקליטה את השיר פעמיים נוספות – פעם אחת ב-1995 עבור הפסקול של הסרט ללכת עד הסוף, ופעם שנייה ב-2001 במסגרת דואט עם די ג'יי בובו. בשנת 1984 השתתפה קארה בסרט עיר לוהטת לצד קלינט איסטווד וברט ריינולדס. היא ביצעה שניים משירי הפסקול והשתתפה בכתיבת שיר הנושא "עיר לוהטת". בשנת 1985 השתתפה בסרט Certain Fury לצד טייטום אוניל. ב-1993 דיבבה את דמותה של שלגיה בסרט Happily Ever After, המתאר את המשך עלילותיהם של גיבורי הסיפור שלגיה. באותה שנה השתתפה במסע ההופעות של המחזמר ישו כוכב עליון. במהלך שנות ה-90 ערכה קארה מסעות הופעות באירופה ובאסיה. בשנת 2005 זכתה בשבוע השלישי של תוכנית הריאליטי Hit Me, Baby, One More Time עם השיר פלאשדנס וגרסת כיסוי לשיר "I'm Outta Love" של הזמרת אנסטייז'ה (שביצעה עם ההרכב הנשי Hot Caramel). בשנת 2011 יצא האלבום הראשון של Hot Caramel, ‏Irene Cara presents: Hot Caramel. קארה נישאה לפעלולן קונרד פאלמיסאנו בשנת 1986. השניים התגרשו ב-1991. התגוררה בפלורידה. קארה נפטרה בביתה בפלורידה ב-25 בנובמבר 2022. סיבת מותה טרשת עורקים, והתקף לב. 1982: Anyone Can See 1983: What a Feelin' 1987: Carasmatic 2011: Irene Cara Presents: Hot Caramel 1980: פסקול הסרט תהילה 1983: פסקול הסרט פלאשדאנס 1984: פסקול הסרט D.C. Cab 1985: פסקול הסרט עיר לוהטת 1989: פסקול הסרט גן עדן לכלבים 1991: פסקול הסרט China Cry 2007: פסקול הסרט Downtown: A Street Tale מדיה וקבצים בנושא איירין קארה בוויקישיתוף אתר האינטרנט הרשמי של איירין קארה איירין קארה, ברשת החברתית פייסבוק איירין קארה, ברשת החברתית אקס (טוויטר) איירין קארה, ברשת החברתית אינסטגרם איירין קארה, סרטונים בערוץ היוטיוב איירין קארה, ברשת החברתית Goodreads איירין קארה, במסד הנתונים הקולנועיים IMDb (באנגלית) איירין קארה, באתר AllMovie (באנגלית) איירין קארה, באתר Rotten Tomatoes (באנגלית) איירין קארה, באתר Metacritic (באנגלית) איירין קארה, במסד הנתונים הקולנועיים KinoPoisk (ברוסית) איירין קארה, באתר אפל מיוזיק (באנגלית) איירין קארה, באתר ספוטיפיי איירין קארה, באתר סאונדקלאוד (באנגלית) איירין קארה, באתר Last.fm (באנגלית) איירין קארה, באתר AllMusic (באנגלית) איירין קארה, באתר MusicBrainz (באנגלית) איירין קארה, באתר דיזר איירין קארה, באתר Yandex.Music (ברוסית) איירין קארה, באתר Discogs (באנגלית) איירין קארה, באתר Songkick (באנגלית) איירין קארה, באתר Genius איירין קארה, באתר SecondHandSongs איירין קארה, באתר בילבורד (באנגלית) איירין קארה, באתר טיידל (באנגלית) איירין קארה, באתר אמזון מיוזיק נועם כהן, ‏הזמרת איירין קארה ("תהילה", "פלאשדאנס") הלכה לעולמה בגיל 63, באתר ‏מאקו‏, 26 בנובמבר 2022 Irene Cara, Oscar-winning singer of title tracks to 'Flashdance,' 'Fame' dies at 63, rep says, ABC7 Los Angeles, ‏26 בנובמבר 2022 (באנגלית)